testikelbetændelse
Testikelbetændelse, orchitis, hævelse og smerter i pungen, som regel som følge af fåresyge med virusinfektion af testikelvævet; indtræder da ca. en uge efter symptomerne i ørespytkirtlen. Forekommer som regel først under eller efter puberteten og kan da blive årsag til varigt ophør af sædproduktion, hvorfor vaccination mod fåresyge er særlig vigtig for drenge. Øm hævelse foroven i pungen skyldes den langt oftere forekommende bitestikelbetændelse.